Babereki ba ba berekang mo diofising tsa khansele potlana ya Letlhakeng ba gakolotswe go tsaya dikgato tse di maleba mabapi le botsogo jwa bone gore ba tle ba ntshe maduo a a kgatlhisang.Seno se builwe bosheng ke Dibui ka go farologana kwa meletlong ya go tshwaya beke ya boitekanelo mo badiring ba khansele.Fa a bula meletlo eo semmuso, mogolwane wa kwa lephata la botsogo kwa Gaborone, Mme Bernice Mosime o ne a bolela fa komiti le lenaneo le la boitekanelo jwa babereki le simolodisitswe morago ga gore puso e lemoge fa go na le kwelo tlase e kgolo ya maduo mo ditirong.A re puso e ne ya tlhama komiti e ka maikaelelo a go fokotsa kwelo tlase e, mme gape se e le gore go rotloediwa babereki go tlhagafalela go fetola boitshwaro jwa bone go lebilwe yone ntlha ya botsogo le ya tiro.Mme Mosime o tlhalositse fa go sa remelelwa fela mo botsogong jwa mmele, jwa malwetsi a akaretsa bo sukiri, madi a matona, bolwetsi jwa segajaja le a mangwe mme go remeletswe gape le mo botsogong bo akaretsa itshidila mmele le botsogo jwa maikutlo.